Aleksandr Zikov. Aleksandr Aleksandrovich Zikov (1922-yil 4-avgust, Kiyev – 2013-yil 18-dekabr, Odessa) — sovet va ukrain matematigi. Professor, fizika-matematika fanlari doktori, grafik nazariyasini yaratgan olimlardan biri. Grafiklar nazariyasi va Algebra maʼruzalari boʻyicha koʻplab kitoblar muallifi. Hayoti. Aleksandr Aleksandrovich 1922-yil 4-avgustda Kiyev shahrida muhandis oilasida tugʻilgan. 1939-yilda Aleksandr oʻrta maktab kursi uchun imtihonlarni topshirdi va aʼlo baholar bilan Gorkiy davlat universitetining fizika-matematika fakultetiga oʻqishga kirdi. Aleksandr Gorkiy davlat universitetini 1945-yilda tamomladi. 1945—1947-yillarda Gorkiy universitetida assistent boʻlib ishlagan. Shuningdek, ushbu davrda Moskva davlat universiteti aspiranturasida tahsil olgan. 1950—1952-yillarda, aspiranturadan soʻng Odessa davlat universitetida va Odessa dengiz muhandislari institutida dars berdi. 1952—1958-yillarda nomzodlik dissertatsiyasini himoya qilib, Moskvada Moskva aviatsiya institutida va Moskva fizika-texnika institutida dotsent lavozimida ishlagan. 1958-yildan boshlab Aleksandr Aleksandrovich Novosibirsk Akademiyasida ishlaydi. Novosibirskda u SSSRda grafiklar nazariyasi boʻyicha birinchi seminarni tashkil qildi. Dastlab maʼruzalar mavhum xususiyatga ega boʻlsada, 1962-yildan seminarni tadqiqot bilan birga rivojlantirgan. 1963-yilda doktorlik dissertatsiyasini himoya qildi. 1969-yilda Aleksandr Zikovning „Cheklangan grafiklar nazariyasi“ monografiyasi nashr etildi. 1976—1982-yillarda Kishinyov davlat universitetida, 1982—1988-yillarda Samarqand davlat universitetida dars bergan. Nafaqaga chiqqanidan keyin Aleksandr Aleksandrovich Odessada yashadi. U 2013-yil 18-dekabrda uzoq davom etgan kasallikdan soʻng 91 yoshida vafot etgan. Aleksandrning nomi zamonaviy Ukraina ensiklopediyasining 10-jildiga kiritilgan.